Shavkat Mirziyoev Shayx Muhammad bin Zoid Ol Nahayonni BAA prezidenti etib saylangani bilan tabrikladi

Shavkat Mirziyoev Birlashgan Arab Amirliklari Qurolli kuchlari Oliy bosh qo'mondoni o'rinbosari, Abu Dabi Amirligi valiahdi Shayx Muhammad bin Zoid Ol Nahayonni mamlakat Prezidenti etib saylangani bilan tabrikladi. Bu haqda Prezident matbuot xizmati xabar berdi.
“Sizning so'nggi yillarda O'zbekiston va Amirliklar o'rtasidagi ko'p qirrali va uzoq muddatli hamkorlik aloqalarini har tomonlama mustahkamlashga qo'shib kelayotgan beqiyos amaliy hissangizni va ko'rsatayotgan e'tiboringizni katta mamnuniyat bilan e'tirof etmoqchiman.
Kelgusida ham birgalikdagi qat'iy intilishlarimiz va doimiy muloqotlarimiz natijasida davlatlarimiz o'rtasida jadal rivojlanib borayotgan o'zaro ishonch, yuksak hurmat va bir-birini qo'llab-quvvatlash tamoyillariga asoslangan sherikligimiz izchil kengayib borishiga aminman”, — deyilgan davlat rahbarining maktubida.
Avvalroq Birlashgan Arab Amirliklari prezidenti xalifa bin Zoid Ol Nahayon 73 yoshda vafot etgani xabar qilingandi. Shuningdek, Birlashgan Arab Amirliklarining Federal Oliy Kengashi Abu-Dabi valiahd shahzodasi Shayx Muhammad bin Zoid Ol Nahayonni BAA prezidenti etib saylagandi.